DA Den Europæiske Unions Tidende C 312/26

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 312/15

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»REQUEIJÃO DA BEIRA BAIXA«

EF-Nr.: PT-PDO-0005-0847-10.01.2011

BGB ( ) BOB ( X )

1. Navn

»Requeijão da Beira Baixa«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.4 Andre animalske produkter (æg, honning, forskellige mejeriprodukter undtagen smør mm.)

3.2. Beskrivelse af produktet med betegnelsen i punkt 1

»Requeijão da Beira Baixa« (kvark fra Beira Baixa) er det produkt, der opnås ved udfældning eller koagulering under varmepåvirkning af mælkealbumin og mælkeglobulin indeholdt i vallen ved produktion af »Queijo da Beira Baixa« (ost fra Beira Baixa) (Queijo de Castelo Branco BOB, Queijo Amarelo da Beira Baixa BOB, Queijo Picante da Beira Baixa BOB) i det afgrænsede geografiske område. Produktet er ferskt og har ikke undergået nogen form for gæring.

3.2.1. Kemiske egenskaber

Der er tale om et produkt med en uensartet sammensætning, da det fremstilles af mælk fra to arter af drøvtyggere, får og geder, og der opnås forskellige typer ost ved hjælp af forskellige fremstillingsmetoder.

Vandindhold — 60-70 %

Samlet fedtindhold — 14-19 g/100 g produkt

Samlet proteinindhold — 10-13 g/100 g produkt

Aske — 1,4-1,8 g/100 g produkt

3.2.2. Fysiske egenskaber

Form: »Requeijão da Beira Baixa« har en konisk form og det karakteristiske ternede aftryk efter de traditionelle små flettede kurve (açafates) eller plastkurve, hvor massen lægges til afdrypning. Ostenes vægt kan svinge mellem 150 og 400 g.

Konsistens: Produktet har ingen skorpe. Massen har en blød, kornet konsistens og hænger godt sammen. Den er smørbar og kan også skæres i skiver. Skærefladen er glat og hvid.

Smag og duft: Produktet har en sød mælkesmag med en behagelig duft; det smelter nemt i munden.

3.3. Råvarer (kun for forarbejdede produkter)

Ved fremstillingen af »Requeijão da Beira Baixa« bruges valle hidrørende fra fremstillingen af »Queijo da Beira Baixa«, postevand og rå mælk fra får og geder fra det afgrænsede geografiske område.

Det er tilladt at bruge vand, fåre- og gedemælk i en mængde på op til 10 % af den samlede mængde valle.

3.4. Foder (kun for produkter af animalsk oprindelse)

Det traditionelle produktionssystem med små besætninger betragtes som et ekstensivt produktionssystem, som er det eneste tilladte. Dyrene tilbringer hele året rundt en stor del af dagen på græs og vender om aftenen tilbage til stalden, hvor de malkes og tilbringer natten — i det mindste om vinteren. Der anvendes udelukkende foder, som er naturligt forekommende eller forbedret med fodergræsser, der er tilpasset regionens jordbundsforhold og klimatiske forhold og dermed indgår i den ekstensive produktion. I perioder med mindre foder anvendes der hø- og halmreserver, som udelukkende kommer fra det afgrænsede område, der er angivet i pkt. 4.

3.5. Specifikke etaper af produktionen, som skal finde sted i det afgrænsede geografiske område

»Requeijão da Beira Baixa« er et biprodukt, der opnås under fremstillingen af »Queijo da Beira Baixa BOB«, som fremstilles i det samme geografiske område.

Selv om »Requeijão da Beira Baixa« fremstilles ved høje temperaturer, fremmer det høje indhold af proteiner, laktose og vand udviklingen af mikroorganismer, når produktet håndteres efter fremstillingen. Sådanne kvalitative og kvantitative ændringer af mikrofloraen giver sig udslag i forandringer af de fysisk-kemiske egenskaber, der i høj grad er bestemmende for populariteten hos den endelige forbruger.

Det indebærer, at hele processen med fremstilling af »Requeijão da Beira Baixa« finder sted i de virksomheder, hvor der også produceres »Queijo da Beira Baixa BOB«, og dermed i det samme geografiske område. Alene disse forhold gør det muligt at forhindre en forringelse af kvaliteten og ægtheden til skade for producenterne og forbrugerne, som er uundgåelig, hvor der er tale om mange håndteringer og/eller håndteringer spredt over tid.

3.6. Særlige regler vedrørende udskæring, rivning eller emballering osv.

Selv om »Requeijão da Beira Baixa« fremstilles ved høje temperaturer, fremmer det høje indhold af proteiner, laktose og vand udviklingen af mikroorganismer, når produktet håndteres efter fremstillingen. Sådanne kvalitative og kvantitative ændringer af mikrofloraen giver sig udslag i forandringer af de fysisk-kemiske egenskaber, der i høj grad er bestemmende for populariteten hos den endelige forbruger.

Derfor skal de materialer, der anvendes til emballering af »Requeijão da Beira Baixa«, eller som kommer i kontakt med produktet, være inerte eller neutrale. Det er tilladt at vakuumpakke produktet eller at pakke det på enhver anden måde, som kan sikre de opbevaringsbetingelser for produktet, der er nødvendige for dets kvalitet.

For at undgå flere håndteringer af produktet, som kunne forringe dets kvalitet, skal al emballering finde sted inden for det område, der er angivet i pkt. 4.

3.7. Specifikke mærkningsregler

Ud over at mærkningen skal opfylde alle gældende retlige krav, skal den også omfatte det nedenstående logo:

4. Præcis afgrænsning af det geografiske område

Det geografiske område for produktionen af råvarerne og for forarbejdning og emballering er sammenfaldende med det geografiske produktionsområde for »Queijo da Beira Baixa« og omfatter kommunerne (»concelhos«) de Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei, Vila Velha de Ródão og lokaliteterne (»freguesias«) de Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso og Vales do Rio i Covilhã kommune.

5. Tilknytning til det geografiske område

5.1. Det geografiske områdes egenart

De ekstensive, traditionelle produktionssystemer, der er karakteristiske for regionen, hænger nøje sammen med de fremherskende klimatiske forhold og jordbundsforhold, da disse i vid udstrækning er bestemmende for foderafgrødernes vækst. Klimaet i regionen er kendetegnet ved høje årlige gennemsnitstemperaturer, lange, varme og tørre somre, milde vintre med en relativt lav gennemsnitlig nedbørsmængde og rimfrost. Tørke er et fremherskende kendetegn, der forstærkes, når man bevæger sig fra nord mod syd eller vest mod øst.

De naturlige græsningsarealer på sandjorden består af græsplanter med den størst mulige tilvækst og størst evne til at udsende rodskud (Agrostis, Poa osv.) og etårige bælgplanter, der har stor betydning som foderplanter (Ornitopus, T. Cherleri, T. Arvense osv.). Græsningsarealerne på en ikke særlig befæstet jordbund, der oprindelig bestod af granit, består af etårige græsarter med langsom vækst (Vulpia, Periballia) og visse bælgplanter med en begrænset ernæringsværdi (Trifolium angustifolium og T. Stellatum), og der er tale om græsningsarealer af ringe kvalitet, som ikke er særlig produktive. På den jordbund, der oprindeligt var skifer, findes der, hvis man kun ser på jordbund med god evne til at tilbageholde vand, græsningsarealer af acceptabel kvalitet, hvor etårige græsser er dominerende, oftest rajgræs (Lolium spp.). Bælgplanterne har generelt en god græsningsværdi (Trifolium spp. og Ornithopus).

Med en sådan mangfoldighed er det derfor klart, at ryet for »Requeijão da Beira Baixa« til dels skyldes den gode produktionspraksis, der blev grundlagt hos de lokale befolkninger. På trods af de årstidsafhængige råvarer, de skiftende mælkeproducerende dyr og teknikker og de forskellige typer ost, hvorfra vallen hidrører, formår producenterne at opretholde en høj kvalitet og en ensartet smag.

5.2. Produktets egenart

Produktets specificitet og egenskaber er både et resultat af de anvendte råvarer og fremstillingsmetoden og — som nævnt ovenfor — af den knowhow, der er videregivet fra den ene generation til den anden og har gjort det muligt at bevare dette produkt.

»Requeijão da Beira Baixa« fremstilles af valle hidrørende fra fremstillingen af »Queijo da Beira Baixa BOB« inden for det samme område. Vallen afdryppes for at fjerne biprodukter fra ostemassen (»repiso«), og vand tilsættes, såfremt mælken er blevet saltet. Vallen varmes dernæst op til en temperatur på mellem 80 og 90 °C og den omrøres langsomt og uafbrudt, indtil koaguleringsprocessen går i gang, hvilket viser sig ved, at der opstår flager, som på grund af deres lave vægtfylde samler sig på overfladen. Temperaturen sænkes, og omrøringen afbrydes, indtil lige før kogepunktet nås, dvs. i mellem 15 og 30 minutter. For at opnå et større udbytte og en mere konsistent masse tilsættes der normalt en lille mængde fåre- eller gedemælk, lige før kogepunktet nås. Derefter fjernes ostemassen fra beholderen ved hjælp af en øse og placeres i små flettede kurve eller plastkurve, således at man kan opnå den ønskede form, størrelse og konsistens. Alle disse arbejdsgange er resultatet af mange, mange års fortsat uafbrudt fremstilling i regionen, som har betydet, at der her er blevet fastlagt særlige egenskaber, hvad angår produktmassen, formen og størrelsen.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Fåre- og gedemælk til produktion af »Queijo da Beira Baixa«, hvorfra råvarerne til fremstillingen af »Requeijão da Beira Baixa« hidrører, må kun komme fra landbrugsbedrifter beliggende i det geografiske fremstillingsområde. Det traditionelle produktionssystem med små besætninger betragtes som et ekstensivt produktionssystem. Dyrene tilbringer en stor del af dagen på græs og vender om aftenen tilbage til stalden, hvor de malkes og tilbringer natten — i hvert fald om vinteren.

Dyrenes basisfoder består således af naturligt forekommende foder, evt. suppleret med græsarter, der er tilpasset jordbundsforholdene og de klimatiske forhold i regionen. Dyrkningen af foderplanter til produktion af hø og til græsning har altid fundet sted i hele regionen. Mælken fra fårene og gederne, som går på græs i regionen, har således egenskaber, som er tæt forbundet med det omgivende miljø og de opdrætsmetoder, der anvendes i forbindelse med disse dyr.

Alle disse geografiske og menneskelige faktorer har derfor været bestemmende for, at dette produkt har fået sine særlige egenskaber. Sammenholdt med forfædrenes fremstillingsmetoder og knowhow, som er blevet videregivet fra den ene generation til den anden, ligger alle disse faktorer til grund for de arbejdsgange i forbindelse med fremstilling og emballering, som stadig i dag gør, at der kan fremstilles produkter, der er unikke, og som forbrugerne kender og kæder sammen med oprindelsesområdet.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.dgadr.pt/images/docs/val/dop_igp_etg/Valor/CE_Requeijao_BB.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.